Document ID: 32005D0523

ROZHODNUTIE RADY
z 30. mája 2005,
ktorým sa schvaľuje pristúpenie Európskeho spoločenstva k Medzinárodnému dohovoru o ochrane nových odrôd rastlín v znení revidovanom v Ženeve 19. marca 1991
(2005/523/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 308 v spojení s článkom 300 ods. 2 prvý pododsek a článok 300 ods. 3 prvý pododsek,
so zreteľom na návrh Komisie,
so zreteľom na stanovisko Európskeho parlamentu,
KEĎŽE:
(1)
Medzinárodný dohovor o ochrane nových odrôd rastlín (ďalej len „dohovor UPOV“), prijatý v Ženeve 19. marca 1991, umožňuje, aby pestovatelia nových odrôd rastlín využívali výlučné vlastnícke právo na základe súboru jednotných a jasne definovaných zásad.
(2)
Právomoc Spoločenstva uzavrieť alebo pristúpiť k medzinárodným dohodám alebo zmluvám sa neodvodzuje iba od výslovného udelenia tejto právomoci zmluvou, ale môže sa tiež odvodiť od ostatných ustanovení zmluvy a od aktov prijatých na základe týchto ustanovení inštitúciami Spoločenstva.
(3)
Predmet úpravy dohovoru UPOV patrí do pôsobnosti existujúcich nariadení Spoločenstva v tejto oblasti.
(4)
Z tohto vyplýva, že schválenie dohovoru UPOV je záležitosťou tak Spoločenstva ako aj jeho členských štátov.
(5)
Dohovor UPOV by sa mal schváliť v mene Spoločenstva vzhľadom na záležitosti patriace jeho pôsobnosti,
ROZHODLA TAKTO:
Článok 1
1. Revidovaný text dohovoru UPOV sa týmto schvaľuje v mene Spoločenstva, pokiaľ ide o záležitosti patriace jeho pôsobnosti.
2. Revidovaný text dohovoru UPOV a vyhlásenie Európskeho spoločenstva sú pripojené k tomuto rozhodnutiu.
Článok 2
Týmto sa predseda Rady poveruje určiť osobu(-y) splnomocnenú(-é) uložiť v mene Spoločenstva listinu o pristúpení u generálneho tajomníka Medzinárodnej únie na ochranu nových odrôd rastlín.
Článok 3
Spoločenstvo zaplatí na dobrovoľnom základe príspevok pre všetky príslušné rozpočtové obdobia, ktorý sa rovná počtu príspevkových jednotiek a za podmienok, ktoré sú uvedené vo vyhlásení uvedenom v prílohe a v rámci limitov určených na tento účel v rámci všeobecného rozpočtu Spoločenstva.
V Bruseli 30. mája 2005

Labels: 7
5
6